
Kate Hardy

har vært en bokorm siden hun var liten. Når hun ikke skriver, liker hun å lese, gå på teater, konserter, ballett og å trene. Hun bor med mann og barn og hund i England. Du kan kontakte henne på katehardy.com.

 




Stor takk til Gerard, Chris og Chloe som ble med på den researchturen til Dolomittene!

«Tusen takk», sa Sophie. «Jeg setter virkelig pris på tilbudet, men vi vet begge at jeg ikke kan bli så lenge jeg vil. Gjesterommet skal bli barnerom.» Hun pekte på kulen under Hannahs mammagenser. «Som du kommer til å trenge om tre måneder. Så det er på tide at jeg hjelper deg med å innrede det – og flytter ut.»

Hannah la armene i kors og stirret på henne. «Du er min beste venn, Soph. Jeg lar deg ikke være hjemløs.»

«Jeg kommer ikke til å bli hjemløs», sa Sophie og håpet at hun hørtes mye mer sikker ut enn hun følte seg. «Så snart jeg får meg en jobb, vil utleierne se meg som en god leietaker, og jeg vil kunne leie et sted.» Men det var lettere sagt enn gjort. «Forhåpentligvis finner vikarbyrået noe til meg.»

«Du har søkt på førti stillinger, Soph. En av dem vil sikkert innkalle deg til intervju. Se på alle anmeldelsene restauranten din har fått. Folk elsker maten din.»

«Ville du ansette en person hvis virksomhet hadde krasjet? En som kunne ta med seg all den uflaksen i bagasjen?» spurte hun.

«Det var ikke din feil at du måtte selge restauranten», sa Hannah lojalt.

Sophie rynket på nesen. «Jo, det var det. Du vet de skrekkfilmene der noen går for å undersøke merkelige lyder i kjelleren på egen hånd, og du vet at de kommer til å havne i trøbbel på grunn av det? La oss være ærlige, Han. Jeg er på nivå med det.»

«Du ble svindlet da du prøvde å gjøre verden til et bedre sted. Det er ikke det samme som å være en stokk dum skrekkfilmfigur.»

«Sluttresultatet er det samme», sa Sophie. «Restauranten er borte – sammen med leiligheten min. Og mamma og pappa ser sikkert ned på meg og lurer på hvordan jeg kunne være så dum at jeg lot arven min glippe på den måten.»

«Moren og faren din ville ha vært så stolte av deg. Du har investert pengene de etterlot deg i restauranten, og du har bygget opp virksomheten.»

«Og jeg stolte på at noen ville ta seg av økonomidelen for meg.»

«Blake svindlet deg. Og hvis han ikke hadde stukket av til et land som ikke har en utleveringsavtale med England, ville han ha sittet inne nå.»

Og hvor dum hadde ikke Sophie vært? Trodd at Blake ville ha henne for hennes egen del, at han elsket henne og hadde fridd til henne fordi han ville slå seg til ro og stifte familie med henne. Familien hun hadde mistet og savnet så mye. Familien hun så desperat hadde ønsket seg.

Hele tiden hadde han i det stille planlagt å tømme restaurantens bankkonto, og som administrativ leder disponerte han kontoen. Sophie hadde stolt på at han betalte regningene, ordnet med bemanning og forsyninger og ordnet alt slik at hun kunne konsentrere seg om det viktigste: å lage best mulig mat til kundene deres.

Det hadde gått såpass bra at hun vurderte å utvide virksomheten. Hun likte tanken på å kunne gjøre noe i lokalsamfunnet og gi en sjanse til folk som hadde slitt på skolen, slik hun selv hadde gjort, og hun hadde funnet et nytt lokale. Hun hadde til og med søkt om lån, og ventet på svar på bygningsundersøkelsen for å se om de kunne gå videre.

Og så, dagen før månedsskiftet, hadde Blake sykemeldt seg og sagt at han hadde fått influensa, og at hun ikke skulle komme innom med kyllingsuppe eller noe, for han ville ikke at hun skulle bli smittet. Han hadde holdt kontakten på mobilen hele dagen og sendt henne tekstmeldinger for å be om unnskyldning for at han ikke var til stede, og hun hadde blitt rørt over engasjementet hans.

Dagen etter hadde leverandørene hennes begynt å ringe og si at regningene deres ikke var blitt betalt. Alle de ansatte hadde kommet inn og sagt at lønnen deres ikke hadde gått inn på bankkontoen. Og så, det verste av alt, banken hadde ringt og sagt at hun hadde overskredet den avtalte kassakreditten.

Et avtalt overtrekk som var mye, mye større enn hun hadde forventet.

Det virket som om Blake hadde stoppet alle avtalegiroene dagen før og overført pengene fra kontoen – sammen med beløpet på overtrekket hun ikke hadde visst noe om – til en utenlandsk konto.

Da hun ringte ham for å finne ut hva som foregikk, fikk hun beskjed om at nummeret hun ringte, ikke var tilgjengelig. Hun hadde gått til leiligheten hans. Den var tom. Og ingen av naboene ante hvor han var.

Blake hadde fortalt henne at han ikke hadde noen familie, men politiet klarte å spore opp foreldrene hans. Det viste seg at de ikke hadde hatt kontakt med ham på flere år, og de ante ikke hvor han var.

Han hadde forsvunnet.

Sammen med pengene.

Hun hadde vært nødt til å selge restauranten for å nedbetale kassakreditten, betale lønningene og de utestående leverandørregningene. Hun hadde ikke engang kunnet selge forlovelsesringen for å betale regningene, for da hun hadde fått den taksert, hadde det vist seg at diamanten i platinainnfatning var en forfalskning som ikke var verdt noe. Heldigvis var virksomheten blitt solgt som et selskap i drift, så de ansatte hadde fortsatt i jobbene sine. Hun kunne ikke ha levd med seg selv hvis de også hadde mistet jobben. Men Sophie hadde bodd i leiligheten over restauranten. Å selge for å betale gjelden hadde gjort henne offisielt forretningsløs, arbeidsløs og hjemløs. Og siden Blake hadde forlatt landet, var det ganske klart at hun også var blitt singel over natten.

Det eneste positive var at hun ikke var slått konkurs. Hun kunne i det minste begynne på nytt uten å ha det hengende over seg. Men hvem ville ta sjansen på henne, etter hennes forferdelige mangel på dømmekraft?

«Og da er vi tilbake til vår veldig dumme skrekkfilmheltinne», sa Sophie ironisk. «Jeg skulle ikke ha stolt på ham i utgangspunktet. Men vi hadde vært forlovet i et år, Han. Vi hadde vært sammen i nesten to. Jeg trodde ikke en svindler ville vente så lenge.»

«Han var ekstra sleip», sa Hannah. «Da Blake kom inn i livet ditt, hadde du nylig mistet foreldrene dine i den bilulykken. Du fylte tomrommet med å bygge opp virksomheten, og det betydde at du var sårbar. Og i stedet for å se den nydelige kvinnen med et stort hjerte som du egentlig er, tror jeg han så pengene dine. Han lurte deg, Soph. Jeg skulle bare ønske du hadde fått meg til å sjekke avtalen du hadde med den nye banken din.»

Kontoendringen som Blake hadde overtalt henne til å gjøre fordi hun ville få bedre rente.

Det hun ikke hadde vært klar over, var at han samtidig hadde søkt om en større kassakreditt. Og hun hadde stolt på at han, som hennes administrative leder, hadde gjort alt riktig.

Hun skulle ønske at hun hadde snakket med Hannah om det også, men på den tiden hadde bestevenninnen vært i gang med IVF-behandling, og Sophie hadde ikke ønsket å legge noe ekstra press på henne. «Jeg kan ikke endre fortiden. Det eneste jeg kan gjøre, er å lære av den – og jeg skal aldri, aldri la noen signere på min konto igjen.» Hun sukket. «Selv om det kunne ha vært verre. Jeg har mistet restauranten og leiligheten min, og jeg har ingen penger, men jeg har fortsatt mammas giftering og pappas klokke. Hvis jeg hadde gått konkurs, ville retten ha tvunget meg til å selge dem også.»

«Og jeg ville ha kjøpt dem og beholdt dem for deg til konkursen var opphevet», sa Hannah. «Det er bare du som kan se et lysglimt oppi alt dette.»

«Julen nærmer seg, og alle trenger ekstra bemanning for å takle firmafestene fra rundt midten av november. Vikarbyrået er min beste sjanse. Når jeg har fått noen oppdaterte referanser, kan jeg begynne å lete etter noe fast.» Og som på stikkord ringte telefonen hennes. Hun kikket på skjermen. «Det er byrået.»

«Ta telefonen», sa Hannah. «Jeg går og lager en kopp te til oss. Lykke til!»

Da Hannah kom tilbake med to krus te, var avtalen i boks.

«Nå ser du på en skikkelig kokk igjen», sa Sophie og strålte.

«Fantastisk!» Hannah var tydelig begeistret og ga Sophie en klem. «Hvor er det, og når begynner du?»

«Ah. Det kan være haken», sa Sophie. «Det er på et skianlegg i Dolomittene. Og de flyr meg ut i overmorgen – sesongen starter visstnok ikke før i slutten av november, men de vil gjerne at de ansatte skal finne seg til rette og få opplæring, og være der for å ta seg av de som kommer rett før det begynner å bli travelt.

«I overmorgen?» Hannah stirret sjokkert på henne. «Det kommer du aldri til å ha tid til å ordne!»

«De fleste tingene mine er allerede lagret, og det vil ikke ta meg lang tid å ordne resten», sa Sophie. «Passet mitt er oppdatert. Det er Italia, så jeg trenger ingen ekstra vaksiner. Det eneste jeg egentlig trenger, er vinterklær – og det kan jeg ordne på ti minutter i en sportsbutikk.»

«Men du kan ikke gå på ski», sa Hannah.

«Jeg skal ikke stå på ski. Jeg skal være kokk på et alpehotell», sa Sophie.

«Og du hater snø.»

«Fordi jeg er klønete og ramler hele tiden.» Sophie trakk på skuldrene. «Men jeg antar at snøen i det minste er dyp nok der til at jeg ikke skader mer enn verdigheten min hvis jeg faller.»

«Du – og snø?» Hannah så engstelig ut. «Soph, er du sikker på dette?»

«Nei», innrømmet Sophie, «men jeg tror det er den beste sjansen jeg har. Og kanskje det å utfordre meg selv litt kan hjelpe meg til å få selvtilliten tilbake. Jeg trenger en ny start på et sted hvor ingen kjenner meg.» Og da ville hun kanskje slutte å føle seg så ubrukelig og dum. Men én ting var hun klar på: ingen flere forhold.

*

Hvordan kunne én eneste dag suge alt lyset ut av verden? undret Josh.

Men denne dagen ville for alltid være hans mørke dag i året. Årsdagen for dagen da livet hans raknet. Han hadde mistet mesterskapet og Annabel i rask rekkefølge.

I månedene som fulgte, fokuserte han på fysioterapien. Han trente kneet hver eneste dag. Tvang seg gjennom smertene. Han hadde blokkert ut de urettferdige og usanne medieoppslagene og forsøkt å overbevise familien – og vennene som hadde støttet ham – om at alt var bra. Han hadde nesten overbevist seg selv om at han var helt frisk.

Og i forrige måned hadde legen hans satt seg ned med ham for å diskutere fremtiden hans.

«Det er opp til deg, Josh», hadde legen sagt. «Operasjonen var vellykket. Du har gjort det bra med rehabiliteringen. Men hvis du begynner å konkurrere på ski igjen, er det ikke et spørsmål om du kommer til å få en ny kneskade, det er et spørsmål om når. Neste gang kan du gjøre enda mer skade. Det er ikke sikkert jeg klarer å reparere det hvis du skader både kneskålen, det fremre korsbåndet og menisken. Så du må ta en avgjørelse. Hva vil du helst gjøre: gå tilbake til konkurranseskiløping nå, eller fortsatt kunne gå uten hjelpemidler om tjue år?»

Hva slags valg var det? Josh hadde blitt forferdet. «Jeg er skiløper. Det er den jeg er.» Og hvis han ikke kunne fortsette å konkurrere …

Han var privilegert, det visste han. Han var født inn i en svært rik familie, så han hadde kunnet dyrke sin forkjærlighet for skisport – og talentet sitt. I årevis hadde Joshs far ønsket at han skulle gi opp det han anså som en farlig sport, og bli en del av familiefirmaet, med mål om å bli administrerende direktør for familiens programvarevirksomhet. Alt Josh trengte å gjøre var å smile og si seg enig.

Men hvis han gjorde det, visste Josh at det ville knuse storesøsterens drømmer. Lauren hadde jobbet seg oppover i selskapet og blitt utviklingssjef. Hun ville være den perfekte personen til å bli administrerende direktør for Cavendish Software. Hun hadde bevist hva hun var god for, og hun fortjente jobben.

Samtidig visste Josh at legen hadde rett. Han hadde sett så mange skader skje i bakken. Han kjente noen få som hadde gitt opp mens de ennå kunne gå, og han kjente noen flere som hadde fortsatt til de hadde fått en skade for mye. Den fornuftige beslutningen ville være å gi opp å konkurrere.

Men tanken på at han aldri mer skulle få oppleve det kicket igjen, fikk verden til å virke flat og livløs. Og hva skulle han gjøre hvis han sluttet å konkurrere på ski? Hvem var han uten skiene sine?

«Tenk over det», hadde legen sagt. «Det er ditt valg.»

«Hva ville du gjort hvis du hadde vært utsatt for en ulykke som gjorde at du ikke kunne operere lenger?» hadde Josh spurt.

«Undervise», hadde vært det umiddelbare svaret. «For da ville jeg fortsatt jobbe med medisin, og fortsatt gjøre en forskjell.»

Josh hadde tenkt på det.

Og tenkt litt mer.

Han kunne bli trener. Undervise neste generasjon toppidrettsutøvere.

Eller han kunne velge en annen vei. Fortsatt undervise, men formidle skiglede til folk som aldri hadde stått på ski før. Ta dem fra å være nybegynnere til å bli … ja, ikke dumdristige, men fra å knapt kunne stå oppreist på skiene til å glede seg over noe mer utfordrende. Han hadde endt opp med å snakke om situasjonen med sin egen trener.

«Hvis du vil undervise litt, for å se om det er noe for deg, kan du jobbe sammen med meg en stund», foreslo Angelo. «Eller, hvis du vil prøve noe annet, så har vi familiens skianlegg.»

Pendio di Cristallo, et privat skianlegg i Dolomittene. Et luksuriøst familieferiested, snarere enn et sted der konkurrerende skiløpere og deres glamorøse omgangskrets holdt til, noe som betydde at det ikke ville være fullt av folk som kjente eller gjenkjente ham. Josh hadde bodd der mange ganger sammen med Angelos familie, som alltid hadde behandlet ham som om han var en av dem. Der kunne han være praktisk talt anonym.

Josh hadde tatt et trenerkurs. På kurset hadde han møtt folk som planla å jobbe med funksjonshemmede skiløpere, og det hadde truffet noe i ham. Han var ikke funksjonshemmet – men han visste nøyaktig hvordan det føltes å ha nedsatt bevegelighet, og å gjennomgå operasjoner og smertefull fysioterapi. Kanskje det var noe han kunne utforske: å hjelpe mennesker med bevegelseshemninger til å stå på ski og kjenne på gleden ved å suse nedover en bakke.

I Pendio di Cristallo var det nok snø selv så tidlig i sesongen til at han hadde kunnet tilbringe et par uker på ski, selv om det hadde vært i bakker som var snille mot kneet, men som ikke fikk hjertet hans til å banke så fort som freestyle- og pukkelbakken alltid hadde gjort. Giovanni, Angelos storebror og skianleggets manager, hadde tilbudt seg å hjelpe ham med å sortere ut en liten liste med utvalgte kunder, og Josh håpet at undervisningen ville by på andre gleder. Hvis han kunne gi nybegynnere selvtillit og lære dem å håndtere seg selv i en bakke så godt at de kunne kjøre nedover og føle magien selv, ville det kanskje minne ham om hans egne første forsøk på å stå på ski og gi ham tilbake noe av gleden han hadde mistet det siste året.

Han kunne ikke gå tilbake til sitt gamle liv. Men han kunne skape en bedre fremtid, både for andre og for seg selv. Han ville gi det en frist til sesongslutt, og så ville han bestemme seg for hvor han skulle gå videre.

*

Store, luftige snøfnugg dalte sakte ned.

Her i Dolomittene var det ikke som de små snøfnuggene i London, som enten smeltet raskt eller ble til grått slam; her lå snøen tykt og var så skinnende hvit at Sophie skjønte hvorfor hun hadde blitt rådet til å ta med solbriller. Hun hadde forelsket seg i Pendio di Cristallo, i de forrevne fjellene og furutrærne og den fantastisk blå himmelen. Hun hadde forelsket seg i alpehotellet hun jobbet på – hun kunne fortsatt ikke helt tro at hun faktisk hadde sitt eget rom der – med skråtak, tregulv, peis og en vegg av rent glass med en fantastisk utsikt over fjellene. For ikke å snakke om spabassenget, som hun og Kitty, stuepiken, fikk lov til å bruke når gjestene var ute. En god bok, et krus te, det boblende vannet og utsikten: Det ble ikke bedre enn det.

Og hun hadde virkelig forelsket seg i den glitrende, lyse snøen.

Hvordan hadde hun kunnet tro at hun hatet snø?

Det var som å være inne i en ekte snøkule. Og når det sluttet å snø og solen kom frem, glitret lyset på overflaten og fikk det til å se ut som om bakken var laget av skinnende, glitrende diamanter.

Gjestene ville ikke stå opp før om en time, og hun hadde allerede gjort alt klart. Det var noe hun trengte fra butikken, så hun kunne like godt gjøre flere ting samtidig og nyte snøen. Hun tok på seg solbrillene, trakk opp hetten på den nye boblejakken og tok på seg et par votter. Det var så stille her. Det var ingen trafikk, og snøen dempet alle lyder. Hun stoppet og løftet ansiktet opp mot himmelen, og så åpnet hun munnen for å la snøen falle inn; den smakte rent og friskt.

Hennes nye begynnelse.

Fra og med nå.

Hun smilte og begynte å gå igjen – og ga fra seg et skrik da en mann på snowboard dukket opp fra ingensteds og suste over stien rett foran henne. En skiløper stanset skrensende opp ved siden av henne og spurte: «Er du gal?»

*

Da Josh hadde bodd her i helgene før, hadde han sett turister som ikke så seg for på feriestedet, men dette tok kaka. Heldigvis hadde den knallrosa jakken gjort henne synlig. Men hun hadde bare vandret ut i løypa og stoppet. Der ble hun stående og glane opp mot himmelen.

Det var riktignok tidlig om morgenen, og det var ikke så mange mennesker i området, men hun hadde vel sett skiløperne og snowboarderne som kom ned bakken? Han hadde tenkt å lære elevene om forkjørsrett for skiløpere og at det å kjøre i en løype var som å kjøre i trafikken på en vei – men kvinnen gikk ikke på ski. Hun så på himmelen. En snowboardkjører hadde så vidt unngått henne. Det var allerede noen som sto på ski på den andre siden, så han kunne ikke bare svinge for å unngå henne.

Flaks for henne at han kunne bråbremse, ellers ville han ha krasjet inn i henne, og begge kunne ha blitt skadet. Knærne protesterte mot den skarpe bremsingen. Han håpet at dette ikke ville bety et tilbakeslag. Han hadde jobbet så hardt for å komme så langt, og bekymringen fikk ham til å heve stemmen irritert.

«Er du gal?»

«Å, herregud! Du holdt på å krasje inn i meg. Du skremte meg!»

Han stirret oppgitt på henne. «Hva i helvete gjør du i løypa?»

«Jeg visste ikke at jeg hadde havnet her!» Hun så sjokkert ut. «Jeg så opp på snøen.»

«Det er livsfarlig.» Han kunne nesten ikke tro at noen kunne være så fjern. «Du må holde bedre øye med hvor du går. Er det første gang du står på ski her?»

«Jeg har faktisk ikke stått på ski ennå», innrømmet hun.

Det hørtes ut som om det var hennes første dag på skianlegget. «Hvis du vil komme deg helskinnet til slutten av uken, eller uten å sende noen andre på sykehus, bør du følge mitt råd og alltid sjekke oppoverbakke før du går noe sted», sa han tørt. «Ja, det er tidlig på sesongen og tidlig på dagen, men det er alltid noen i bakken.»

Ansiktet hennes – den delen han kunne se mellom hetten og de digre solbrillene – ble illrødt. «Unnskyld, jeg bare …» Hun gestikulerte rundt seg. «Snøen. Den er vakker.»

«Og det er farlig», gjentok han, for å understreke poenget. «Du kunne ha forårsaket en alvorlig ulykke.» Og han visste alt om følgene av alvorlige skiulykker. Det hadde tatt lange, ulykkelige måneder å komme seg. «La meg følge deg trygt bort før noen krasjer inn i deg og havner på sykehus.»

«Takk skal du ha. Og jeg er lei for det», sa hun spakt.

Han kastet et blikk oppover. Heldigvis var det en luke mellom skiløperne, og han kunne ta henne med bort fra løypa uten at det skjedde noe mer. «Se deg for i fremtiden, uansett hvor fin snøen ser ut.» Han nikket kort og forsvant ned bakken.

*

Så mye for den nye starten, tenkte Sophie. Hun kunne like gjerne ha tatovert idiot i pannen.

Hun hadde vært så betatt av snøen at hun ikke hadde vært ordentlig oppmerksom på hvor hun gikk. Hun hadde trodd at hun var på vei bort fra løypa. Kanskje hun burde avlyse skikurset i ettermiddag, men da ville hun mislykkes før hun i det hele tatt hadde begynt. Dette skulle være en utfordring, hun skulle tvinge seg ut av komfortsonen og få tilbake motet og selvfølelsen, slik at hun kunne starte på nytt på ordentlig.

Hun elsket den nye jobben sin. Hver eneste detalj: fra å ringe gjestene på forhånd for å sjekke hva de ønsket, og om det var noen fødselsdager eller merkedager under oppholdet, til å planlegge menyene.

Heldigvis hadde supermarkedet blåbærene hun trengte, og hun dro tilbake for å begynne å bake. Hun tok en selfie midt i byen for å berolige Hannah, og sendte den med en melding om at hun elsket hvert sekund her.

Jeg skal ta min første skitime i ettermiddag. Skal rapportere tilbake senere.

Selv om tanken på å suse ned en bakke skremte henne, visste hun at hun måtte utfordre seg selv. Bevise at hun kunne klare det. Og kanskje det ville gi henne selvtillit nok til å reise tilbake til England med hevet hode og begynne på nytt.

